## Rješenje o odobrenju objavljivanja ponude za preuzimanje društva Jadran Hoteli d.d. Rijeka Novoprometu d.o.o. iz Nove Gradiške

### NN 76/2005 (23.6.2005.), Rješenje o odobrenju objavljivanja ponude za preuzimanje društva Jadran Hoteli d.d. Rijeka Novoprometu d.o.o. iz Nove Gradiške

# KOMISIJA ZA VRIJEDNOSNE PAPIRE REPUBLIKE HRVATSKE

**1505**

Sukladno
odredbama članka 13. stavka 2. Zakona o preuzimanju dioničkih društava
(»Narodne novine« broj 84/02, 87/02 i 120/02), Komisija za vrijednosne papire
Republike Hrvatske, temeljem Zahtjeva trgovačkog društva NOVOPROMET d.o.o.,
Nova Gradiška, Gundulićeva 16, za odobrenje
objavljivanja ponude za preuzimanje javnog dioničkog društva JADRAN HOTELI
d.d., Rijeka, Strossmayerova 1, na sjednici
održanoj16. lipnja 2005. godine, donijela je

## RJEŠENJE

1.
Trgovačkom društvu NOVOPROMET d.o.o., Nova Gradiška, Gundulićeva
16, odobrava se objavljivanje ponude za preuzimanje javnog dioničkog društva
JADRAN HOTELI d.d., Rijeka, Strossmayerova 1.

2.
Ovo Rješenje objavit će se u »Narodnim novinama«

```
Obrazloženje
```

```

```

I.
Trgovačko društvo NOVOPROMET d.o.o., Nova Gradiška, Gundulićeva
16 (dalje u tekstu: Ponuditelj), podnijelo je Komisiji za vrijednosne papire
Republike Hrvatske (dalje u tekstu: Komisija), 31. svibnja 2005. godine,
sukladno odredbi članka 13. stavak 1. Zakona o preuzimanju dioničkih društava
(dalje u tekstu: Zakon), Zahtjev za odobrenje objavljivanja ponude za
preuzimanje trgovačkog društva JADRAN HOTELI d.d., Rijeka, Strossmayerova
1 (dalje u tekstu: Izdavatelj), ponudu i isprave iz članka 12. stavak 2. Zakona.

Komisija
je 1. lipnja 2005. godine zatražila ispravak teksta ponude za preuzimanje,
dostavu dokumentacije na način propisan odredbom članka 12. stavak 2. Zakona,
usklađenje roka bankarske garancije s rokom propisanim odredbom članka 9.
stavak 3. Zakona, te uplatu administrativne pristojbe i naknade. Posljednju
dopunu dokumentacije Komisija je zaprimila 13. lipnja 2005. godine, od kada se
Zahtjev Ponuditelja za odobrenje objavljivanja ponude za preuzimanje smatra
urednim.

II.
Izdavatelj je javno dioničko društvo, sukladno odredbi članka 14. Pravilnika o
sadržaju i obliku financijskih i poslovnih izvješća javnih dioničkih društava
(»Narodne novine« broj 118/03), u svezi s odredbama članka 114. stavaka 1. i 5.
Zakona o tržištu vrijednosnih papira (»Narodne novine« broj 84/02).

Komisija
je izvršila uvid u podatke sudskog registra na Internetu te utvrdila da
temeljni kapital Izdavatelja iznosi 96.880.800,00 kuna.

Uvidom
u podatke kojima Komisija raspolaže, utvrđeno je da je Izdavatelj na zadnji dan
u mjesecu siječnju, veljači i ožujku 2005. godine, imao više od 100 dioničara.

III.
Obveza objavljivanja ponude za preuzimanje, sukladno odredbi članka 4. stavak
1. Zakona, nastala je za Ponuditelja 22. travnja 2005. godine, stjecanjem
24.167 dionica, odnosno 9,23% učešća u temeljnom kapitalu Izdavatelja, što daje
9,23% od ukupnog broja glasova koje daju dionice Izdavatelja s pravom glasa,
temeljem Ugovora o kupoprodaji dionica Izdavatelja, sklopljenog s Robertom Blaićem, Zagreb, Hreljinska 32, a nakon kojeg stjecanja Ponuditelj raspolaže
sa 70.745 dionica, odnosno 27,02% učešća u temeljnom kapitalu Izdavatelja, što
daje 27,02% od ukupnog broja glasova koje daju dionice Izdavatelja s pravom
glasa.

Ponuditelj
je 25. travnja 2005. godine, zajedno s Radovanom Tubinom,
Zagreb, Macanovićeva 16, dao Izjavu o zajedničkom
djelovanju vezano uz dionice Izdavatelja, odnosno izjavu da pri stjecanju
dionica Izdavatelja i vezano uz ostvarivanje prava glasa na skupštinama
Izdavatelja, od dana potpisa izjave djeluju zajednički u smislu članka 8.
stavak 1. točka a) Zakona. Radovan Tubin, Zagreb, Macanovićeva 16, raspolaže sa 24.167 dionica, odnosno 9,23%
učešća u temeljnom kapitalu Izdavatelja, što daje 9,23% od ukupnog broja
glasova koje daju dionice Izdavatelja s pravom glasa.

IV.
Cijena po kojoj Ponuditelj nudi otkup dionica u ponudi za preuzimanje iznosi
185,00 kuna po dionici. Najviša cijena po kojoj je Ponuditelj i osoba koja s
njime djeluje zajednički stjecao dionice Izdavatelja s pravom glasa u razdoblju
od jedne godine prije dana objavljivanja ponude za preuzimanje iznosi 185,00
kuna po dionici. Prema očitovanjima Zagrebačke burze d.d., Zagreb i Varaždinske
burze d.d., Varaždin, dostavljenih na zahtjev Komisije (u predmetu: Klasa:
450-08/05-01/201), na Zagrebačkoj burzi d.d., Zagreb u zadnja tri mjeseca prije
nastanka obveze objavljivanja ponude za preuzimanje nije bilo trgovine
dionicama Izdavatelja niti kroz trgovinski sustav niti putem dražbi, dok je u
istom razdoblju na Varaždinskoj burzi d.d., Varaždin, ostvarena prosječna
cijena niža od ponuđene, te je utvrđeno da je cijena izražena u ponudi za
preuzimanje u iznosu od 185,00 kuna po dionici, utvrđena u skladu s odredbom
članka 15. stavci 3. – 6. Zakona.

V.
Ponuditelj je zajedno s osobom s kojom djeluje zajednički vlasnik 94.912
redovnih dionica Izdavatelja, a temeljni kapital Izdavatelja podijeljen je na
261.840 redovnih dionica, svaka u nominalnom iznosu od 370,00 kuna. Novčana
sredstva potrebno je osigurati sukladno odredbi članka 9. stavka 1. Zakona, za
plaćanje preostalih 166.928 dionica Izdavatelja s pravom glasa, u iznosu od
najmanje 30.881.680,00 kuna. Uvidom u Garanciju broj 144/2005-G koju je 9.
lipnja 2005. godine u korist svih dioničara Izdavatelja izdala Hrvatska
poštanska banka d.d., Zagreb, Jurušićeva 4, s rokom
važenja do 31. kolovoza 2005. godine, utvrđeno je da je Ponuditelj osigurao
sredstva u iznosu 32.000.000,00 kuna.

VI.
Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 2. točke 24.
Pravilnika o vrsti i visini administrativnih pristojbi i naknada (»Narodne
novine« broj 115/02 i 43/03).

VII.
Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.

VIII.
Na temelju odredbe članka 8. stavka 4. Zakona o tržištu vrijednosnih papira,
ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv
ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog Rješenja.

Klasa:
UP/I-450-08/05-02/81

Urbroj: 567-02/05-6

Zagreb,
16. lipnja 2006.

Predsjednik Komisije

**Miljenko** **Fičor, v. r.**

Rješenje, NN 76/2005-1505